58. schôdza NR SR - 2.deň - B. popoludní
Dátum: 2022-02-22
Poslanec: Blanár, Juraj (SMER - SD)
Druh vystúpenia: Vystúpenie v rozprave

120. Vážený pán predseda, ctená snemovňa, dovoľte mi, aby som pokračoval v čítaní z uznesenia Generálnej prokuratúry o sťažnostiach obvinených Jána Čurillu, Pavla Ďurku, Milana Sabotu, Štefana Mašinu a Petra Scholtza, ktoré boli podané proti uzneseniu vyšetrovateľa inšpekčnej služby útvaru na ministerstve, Útvaru inšpekčnej služby na ministerstve vnútra. Dámy a páni, viem, že sa to ťažko počúva hlavne tým, ktorí nemali záujem si to ani prečítať, a preto si vypočujte ďalšie veci, ktoré uvádza Generálna prokuratúra z oficiálne schválených, súdom schválených odposluchov. Pavol Ďurka ukľudňuje Mareka Otrubčáka, že volal aj pplk. Igora Sukupčáka a inform oval ho o jeho účasti na pracovisku a danej veci, pričom hovorí: "Nie, to on dostal aj realizák, podpisoval realizák, všetko vedia, vie o tom aj prezident" , čiže prezident Policajného zboru, "vie o tom aj minister" , čiže minister vnútra, " a špeciálny, špeciálny to dozoruje.", z čoho vyplýva, že Pavol Ďurka kolegu zavádzal, pretože 18. 7. 2021 realizačný návrh pplk. Igora Sukupčáka podpísaný ešte nebol, a teda nebol ani schválený. Do pozornosti dávam tiež ďalšiu časť tohto zvukového záznamu a jeho prepis, kde Štefan Mašin hovorí: "Poďte, pán Beňa." , pričom Peter Turňa následne hovorí Pavlovi Ďurkovi: "Áno, jasné, ja som mu len v krátkosti povedal vlastne, že tá diskreditácia jako to, že tak on si večer aj začal porozmýšľať, aby to dával v úplne inej rovine." Na čo Pavol Ďurka reaguje: "Peter, ty potom pri onom nebuď, nebuď pri výsluchu." V tejto súvislosti poukazujem na zvukový záznam z 18. 7. 2021 od 13:26:01 h do 15:05:11 h a jeho prepis, kde Pavol Ďurka komunikuje s Marekom Otrubčákom o osobách, ktoré by mohli svedčiť proti vedúcej vyšetrovacieho tímu Oblúk, pričom Pavol Ďurka hovorí: "Ako Matuškovič (Martin Matuškovič, bývalý príslušník Úradu inšpekčnej služby) dojde, ten to dá. Len, aby to nebolo len na jednom." Eva Smolková sa pýta Pavla Ďurku: "No toho Matuškoviča vlastne vypočuť iba ku vzťahu Zaplatílek. A hentá?" Pavol Ďurka odpovedá: "Aké tam vládli pomery v tom čase? Milan (má ísť o Milana Sabotu) s ním už hovoril. On bude vedieť, že oné, že, že čo." To, že išlo o dohadovanie výsluchov práve v trestnej veci vedenej na NAKA pod, je tu uvedené číslo, dokazuje zápi... dokazujú zápisnice z výsluchov svedkov Borisa Beňu z 18. 7. 2021 o 9.30 h, Petra Petrova zvaného Tiger z 18. 7. 2021 o 11.45 h., Martina Matuškoviča z 18. 7. 2021 o 14.50 h a Mateja Zemana z 18. 7. 2021 o 17.20 h, ktoré sú súčasťou vyšetrovacieho spisu, pričom zo zvukového záznamu je zrejmé, že tak Martin Matuškovič, ako aj Boris Beňa boli ako svedkovia dopredu na výsluch pripravení a vedeli, čo majú povedať. Rovnako tak bol pripravený (nastavený) Matej Zeman. O úzkych kontaktoch príslušníkov NAKA na záujmovú osobu Mateja Zemáka a o ich snahe zistiť čo najviac o plánovanej akcii Úradu inšpekčnej služby svedčí zvukový záznam zo 17. 6. 2021 od 13:49:09 h do 13:18:31h a jeho prepis, kde Róbert Magula hovorí: "Včera sme boli na benzínke so Zemákom večer o piatej." Pavol Ďurka reaguje: "A čo Zemáčik chcel?" Róbert Magula pokračuje: "Nič, my sme chceli sa spýtať, čo sa po vonku hovorí, jak čo toto. Neverím, že akurát, predpokladám, že keď nás budú brať, nás musia všetkých naraz aj so svedkami. Takže on vie presne, jak to robia vagabundi, priebežne nech chodia ľudia do Chorvátska." V tomto smere poukazujem tiež na zvukový záznam z 18. 7. 2021 od 15:00:13 h do15:01:01 h a jeho prepis, kde Branislav Dunčko hovorí, ako inštruoval záujmovú osobu Mateja Zemana, aby utiekol vozidlám, ktoré ho sledovali: "Zemák by už mal byť tu, za chvíľu. Tri autá nonstop, že sa ich nevedel zbaviť, do pi... Na pum, oné, preletel, preletel, letel na pumpu, ušiel im chvíľu. Jedno auto preletelo, druhé, že zbadalo, jak je na pumpe, tak zastalo, cúvalo v protismere, tak som hovoril do pi... choď voľakde do Trnavy, tam ich pomotaj, ko... a ujdi." Skutočnosť, že v predmetnom prepise je jednou z prítomných Eva Smolková, dokazuje jednak zvukový záznam zo 17. 7. 2021 od 14:12:13 h do 14:12:45 h a jeho prepis, kde Ján Čurilla volá osobe, ktorú osloví menom Evka a žiada ju, či môže prísť urobiť v nedeľu 18. 7. 2021 dva výsluchy. Ďalej na to nadväzujúci zvukový záznam zo 17. 7. 2021 od 14:13:47 h do 14:17:56 h a jeho prepis, kde Ján Čurilla telefonuje s neznámou osobou a hovorí: "Áno, Evka Smolková dojde." , a tiež zápisnice o výsluchu svedkov Martina Matuškoviča a Mateja Zemana, kde je ako vyšetrovateľ NAKA realizujúci výsluch uvedená a podpísaná Eva Smolková. Obhajoba zároveň konštatovala, že v uznesení o vznesení obvinenia je celá vec podávaná účelovo tak, že išlo o vytvorenie podmienok pre trestné stíhanie konkrétnych osôb, čo však podľa obhajoby z ničoho nevyplýva. Obvinený Ján Čurilla tiež vo výsluchu obvineného uviedol, že nie je pravda, že na základe uznesenia o začatí trestného stíhania sa malo privodiť obvinenie príslušníkov Úradu inšpekčnej služby, respektíve iných osôb. Vo vzťahu k tomuto sťažnostnému tvrdeniu obhajoby a Jána Čurillu v uvedenom výsluchu poukazujem okrem zvukových záznamov, ktoré zanalyzujem nižšie, aj na opatrenia prokurátora Úradu špeciálnej prokuratúry pod spisovým, uvedená značka, zo 16. 7. 2021, ktorým podľa § 230 ods. 2 písm. i) Trestného poriadku určil, že vyšetrovanie osôb pôsobiacich v Policajnom zbore vrátane Úradu inšpekčnej služby vykoná policajt uvedený v § 10 ods. 7 písm. b) Trestného poriadku. V predmetnom opatrení je explicitne uvedené, že na základe doposiaľ zadovážených dôkazov je predpoklad, že bude vo veci vznesené obvinenie za zločin prijímania úplatku podľa § 239 Trestného zákona a iné viacerým aktívnym alebo bývalým príslušníkom Policajného zboru, pričom menovite ide o kpt. Dianu Santusovú, kpt. Michala Vyšvádera a plk. Pavla Senického a mjr. Jána Daniela, čo jednoznačne vyvracia vyjadrenie obhajoby, že uznesenie (uvedené číslo) nebolo účelovým podkladom na následné trestné stíhanie konkrétnych osôb. Vo vzťahu k následnému vedeniu trestného stíhania vo veci (uvedené číslo) je potrebné poukázať aj na ďalší neštandardný postup vyšetrovateľa NAKA v danej veci obvineného Štefana Mašina, ale aj obvinených Jána Čurillu a Pavla Ďurku, ktorí boli v tejto trestnej veci sami aktívni, a to konkrétne Pavol Ďurka sa 16. 7. 2021 oboznámil ako vyšetrovateľ NAKA s úradným záznamom 6. operatívneho oddelenia (uvedené číslo) a tiež podpísal žiadosť o podanie správy zo 16. 7. 2021 adresovanú NAKA, odbor Východ, pracovnej skupine Fénix... Toľko, ďakujem, pán pre... (Prerušenie vystúpenia predsedajúcim.) Kollár, Boris, predseda NR SR Pán podpredseda, kľudne pokračujte ešte tri minúty a potom ukončíme rokovací deň a pán Pročko pôjde až zajtra. Takže ešte to dočítajte. Blanár, Juraj, podpredseda NR SR ... v ktorej žiadal oznámiť, či im bola doručená žiadosť o poskytnutie súčinnosti zo strany vyšetrovacieho tímu Oblúk, a to formou poskytnutia zápisníc o výsluchu osoby Petra Petrova, ďalej Ján Čurilla podpísal písomnosti z 21. 7. 2021 adresované ÚZPČ a OR PZ v Spišskej Novej Vsi, ktorými zisťoval u uvedených subjektov údaje o pohybe na pracovisku týkajúce sa konkrétnych príslušníkov Policajného zboru, a tiež mjr. Mgr. Branislav Dunčko spracoval realizačný návrh zo 16. 7. 2021 a spísal úradný záznam z 15. 7. 2021 k osobe mjr. Mgr. Diany Santusovej, pričom následne v tejto trestnej veci, kde ako bolo uvedené, sami vykonávali úkony, teda sa v nej priamo angažovali, boli vypočutí ako svedkovia. V tejto súvislosti poukazujem na zvukový záznam z 19. 7. 2021 od 10:21:36 h do 10:38:04 h a jeho prepis, kde Juraj Porubský sa pýta Pavla Ďurku: „A toto Pišta bude robiť?“ , na čo Pavol Ďurka odpovedá: „Teraz, hneď teraz, teraz to bude robiť Eva" (Eva Smolková), pričom Juraj Porubský pokračuje: „Šestnásteho siedmy, to bolo kedy? To bolo v piatok? Ale treba sa brániť. Do, do, pekne je to napísané (v zátvorke je číslo uznesenia) . Si písal ty? Pekne to je napísané.“ , ako aj na zvukový záznam z 19. 7. 2021 od 10:55:44 h do 11:26:20 h a jeho prepis, kde Branislav Dunčko hovorí: „Pali, treba tam napísať, kto to vlastne bude mať ten spis.“ , na čo Pavol Ďurka odpovedá: „Pišta to má.“ Branislav Dunčko sa spýta: „Ale však on neni v pi...?“ Pavol Dunčko odpovie: „Teraz Evka (Eva Smolková) robí do toho. Teda ja robím do toho a Evka to podpisuje.“ , ktoré jasne preukazujú, dodáva Generálna prokuratúra, že v danej trestnej veci vykonával procesné úkony Pavol Ďurka, teda vyšetrovateľ NAKA Prezídia Policajného zboru, ktorý sám patril do okruhu podozrivých osôb v konaní vedenom na Úrade inšpekčnej služby pod (uvedené číslo). Uvedený postup obvinených je neprijateľný, keď jednak v uvedenej trestnej veci mali procesné postavenie svedkov a zároveň v nej vykonávali úkony ako vyšetrovatelia NAKA, resp. ako operatívny pracovník, čo jednoznačne vzbudzuje dôvodné pochybnosti o ich nezaujatosti práve pre ich pomer k danej veci. Vo svetle aj týchto okolností možno konštatovať, že trestné stíhanie vedené pod (uvedené číslo) bolo od samého počiatku nielen nezákonné, ale následne aj pochybné a nevierohodné, pričom minimálne od osôb, ktoré samé podali v tejto veci viacero námietok zaujatosti, je tento ich postup o to viac zarážajúci. Pán predseda, ďakujem pekne. Skončil som. Budeme pokračovať zajtra v čítaní.